Aristotelis (Mėnulio krateris)

Aristotelis (, ) – smūginis Mėnulio krateris, esantis Mėnulio matomosios pusės šiaurėje. Pavadintas sen. graikų filosofo ir gamtamokslininko Aristotelio (383−322 m. pr. m. e.) vardu.Moore, Patrick; Rees, Robin. Patrick Moore's Data Book of Astronomy. Cambridge University Press, 2014, p. 51 
Aristotelio krateris (Nr. 13, žr. schemą) yra Šalčio jūros rytinėje pusėje, piečiau jo yra kitas pažymėtinas krateris Eudoksas (14). Aristotelio skersmuo 87 km, jo kraštai yra aiškūs. Sienos su aiškiomis terasomis ir iškyla iki 3,3 km aukščio virš dugno.North, Gerald. Observing the Moon: The Modern Astronomer's Guide. Cambridge University Press, 2007,   p. 179 Rytinėje sienoje yra mažas Mičelo (Mitchell, 30 km skersmens) krateris, kuris yra senesnis už Aristotelį ir geras pavyzdys, kai vėlesnis didesnis krateris užkloja senesnį mažą. Aristotelio sienose galima įžvelgti pėdsakus didelių uolų gabalų, kurie atitrūko nuo jų ir nuriedėjo žemyn.Wlasuk, Peter T. Observing the Moon. Springer Science & Business Media, 2013, p. 136 Aristotelio ir Eudokso kraterių pora matoma iš Žemės pro žiūronus beveik visų Mėnulio fazių metu.

Šaltiniai

Kategorija:Mėnulio krateriai